**[ב] ויבא עד לפני שער המלך**. שיגיע הדבר לאסתר:

**[ג] ובכל מדינה ומדינה**. הכל עמדו בצום ובכי ובשק ואפר, ושאר העם הם בצום:

**[ד] ותבאנה נערות אסתר [ויגידו לה] ותתחלחל**. שלשול, או אורח כנשים

**[ו] ויצא התך** לא פנה לצורך אחרת:

**[ז] ויגד לו מרדכי את כל אשר קרהו**. על עסק שלא כרע לע"ז: **ואת פרשת הכסף**. כענין שנאמר והתמכרתם שם לאויביך לעבדים ולשפחות ואין קונה (דברים כח, סח):

**לבקש מפניו על עמה**. עכשיו יש לה רשות לגלות עמה

**[יג] להשיב אל אסתר**. שיגד לה דברי תוכחות:

**[יד] כי אם החרש תחרישי.** לומר שלום עליך נפשי: **ריוח והצלה יעמוד ליהודים** **ממקום אחר**. למה לא נזכר השם במגלת אסתר, לפי שנכתבה במלכי מדי ופרס, ולא רצו להטיל בה השם הנכבד והנורא, וכתבו ממקום אחר: **הגעת**. תגיעי:

[**טז] ותאמר אסתר להשיב אל מרדכי וגו' וצומו עלי**. שאמצא חן בעיני המלך, שלא לסכן בעצמה: **ואל תאכלו ואל תשתו.** למרק עון אכילה ושתיה שאכלתם ושתיתם בסעודת אחשורוש, ורק אנשי שושן התענו , שהם בלבד נהנו מן הסעודה: **וכאשר אבדתי אבדתי**. כשם שאבדתי ממך ונפרדתי מאצלך, אבדתי גם אני נפשי:

[**יז] ויעבור מרדכי**. אמר רב שהעביר יום ראשון של חג המצות בתענית, שהרי בי"ג בניסן נכתבו הכתבים, ובו ביום קרע מרדכי בגדיו, וקבעו ג' ימים תענית, יום ראשון של חג המצות נתענו, הוא יום ג' לתענית אסתר, הוא היום שנאמר בו **יבא המלך והמן, מהרו את המן לעשות את דבר אסתר**: וביום י"ו בניסן נתלה המן, לא עמד גזירתו אלא ב' ימים, וביום ג' נצלב, כי **נדדה שנת המלך בליל שמורים**, ישועת ה' כהרף עין, יחיינו מיומים וביום השלישי יקימנו ונחיה לפניו:

**פרק ה'**

**ותלבש אסתר מלכות**. - רוח הקודש, ותעמוד בחצר בית המלך הפנימית. כתוב בספר יוסיפוש, כי בלכת אסתר אל החצר הפנימית, לקחה עמה ג' נערות, אחת בימינה, ואחת בשמאלה, ואחת סובלת בגדיה מאחריה, מפני כובד אבנים טובות ומרגליות שבהן, כיון שהגיעו נוכח בית המלך, **והמלך יושב על כסא מלכותו נוכח פתח הבית**, הביטה אסתר וראה את פני המלך אדומים כדם, שעלתה חמתו עליה, כי באה בלא קריאה, כיון שראתה אסתר את המלך כועס, מיד תשש כחה ולא עצרה כח, והשליכה ראשה אל ראש שפחתה שבצדה, ונתעלפה, וכמעט שפרחה נשמתה, מיד נזדמנו ג' מלאכי השרת, אחד שהגביה את צוארה, ואחד שמשך עליה חוט של חסד, ואחד שמתח שרביטו, וכמה מתח, א"ר ירמיה בר אבא שתי אמות היה והעמידו על שתים עשרה, ר' יהושע בן לוי אמר עשרים וארבע, ואמרי לה עשרים ושמונה. רבה בר עפרון אמר משום ר' אליעזר מאתים אמה, מיד רחם הקדוש ברוך הוא ושם עליה חוט של חסד, שנאמר ויהי כראות המלך את אסתר המלכה עומדת בחצר נשאה חן בעיניו:

**[ד] ותאמר אסתר אם על המלך טוב יבא המלך והמן**. זימנה את המן, 1 פחים זימנה לו ללכדו, 2 מבית אביה למדה, [שנאמר] אם רעב שונאך האכילהו לחם ואם צמא השקהו מים כי גחלים אתה חותה וגו' (משלי כה, כא - כב), 3 כדי שלא יטול המן עצה וימרוד בו. 4 כדי שלא יכירו משרתי המלך שהיא יהודית, ויאמרו למלך היאך נכנסה זו בלא רשות לחצר הפנימית. 5 כדי שלא יאמרו ישראל אחות יש לנו בבית המלך ויסיחו דעתם מלבקש רחמים עליהם, 6 כדי שיהא מצוי לה בכל עת, שאחשורוש מלך הפכפך היה. 7 אולי *ירגיש המקום ויעשה לנו נס. 8 אסביר לו פנים להמן, כדי שיהרוג הוא והיא, 9 קנאתו במלך קנאתו בשרים. 10* לפני שבר גאון (משלי טז, יח),

רבה בר אבהו אשכחיה לאליהו אמר ליה כמאן חזיא אסתר ועבדא, א"ל ככולהו תנאי, וככולהו אמוראי, כל אלה הדברים נתנה על לבה לזמנו, כדי לאבדו מן העולם, י' חכמים דברו על חכמות אסתר כנגד י' אלפים ככר כסף:

**[ו] במשתה היין מה שאלתך**. ראה שהם היו אוכלים, והיא היתה יושבת כמו עגומה:

**[ז] ותען אסתר ותאמר שאלתי ובקשתי אם מצאתי חן בעיני המלך ואם על המלך טוב לתת את שאלתי ולעשות את בקשתי.** העלתה הדבר עד מאוד להראות בעיני המלך שהיא אוהבת את המן כנפשה, כדי שיתקנא בו המלך, ויאמר לא על חנם האהבה הגדולה הזאת לזמן אותו ב' ימים רצופים, ולפיכך נדדה שנת המלך: **ומחר אעשה כדבר המלך.** להגיד לו שאלתי ובקשתי:

[**ט] ויצא המן ביום ההוא שמח וטוב לב.** ולא היה יודע כי לא לעולם חוסן (ולא נצח) [ואם נזר] לדור ודור (משלי כז, כד) כגללו לנצח יאבד רואיו יאמרו איו (איוב כ, ז): **ולא קם ולא זע ממנו**. וכבר יצאו האגרות, ומה שהיה היה, **ולא סלק דעתו מן המקום, כי ידע שרצון יריאיו יעשה:**

**[י] ויתאפק המן**. שלא לשלוח בו יד: נ"ל לשון כנגד לשון – שגם שאול אומר "ואתאפק" כשלא הרג את אגג

**[יא] ויספר להם המן את כבוד עשרו ורוב בניו**. ור"ב כתיב, = שהיו לו ר"ח בנים:

**[יב] אף לא הביאה אסתר**. כל שפתחו באף לא הצליחו, הנחש שאמר אף כי אמר אלהים וגו' (בראשית ג, א), נתקלל ונתמעטו מזונותיו, שר האופים אמר אף אני בחלומי (שם מ, טז), ונתלה, קרח אמר אף לא הביאותנו וגו' (במדבר טז, יד), נשרף ונבלע, המן אמר אף לא הביאה, נאבד הוא וזרעו:

[**יג] וכל זה איננו שוה לי.** מלמד שהיו כל שמות אוצרותיו חקוקים בחגורתו, והיה מסתכל בהם, ואמר וכל זה איננו שוה לי:

[**יד] ותאמר לו זרש אשתו**. יעצתו לעשות עץ, והיא אמרה **כי נפול תפול לפניו**, מלמד **שהיתה אשתו ערומה ויודעת יותר מכל (365) חכמיו**,

**עץ גבוה חמשים אמה**. נראה לכל למרחוק:

**וייטב הדבר לפני המן** אמרה לו, אדם זו לא תוכל לו כי אם בעץ, כבשן האש, יצאו ממנו חנניה מישאל ועזריה,לגוב אריות, יצא ממנו דניאל, לבית האסורים, יצא ממנו יוסף, במולי של נחשת תשימהו ותסיק תחתיו, יצא ונצול ממנה מנשה בן חזקיהו, תגלהו במדבר, פרו ורבו שם ישראל, תעור עיניו, שמשון לאחר שעוורוהו הרג בפלשתים, אין טוב אלא צלוב אותו, שלא מצינו שניצל אחד מהם, מיד

**ויעש העץ,** 1 מביתו נטלו, הרס אכסדרה שלו, ותקנו גבוה נ' אמה, כדי שכל בני המדינה רואים אותו. 2 שהלך וקיצץ ארז מגינת הביתן, ארכו נ' אמה, ורחבו י"ב אמות, 3 **פרשנדתא בנו היה הגמון בקרדונייא, והביאו מתיבתו של נח**. והוציאו בהלל ובזמר, והביט על פתח ביתו, והיה אומר למחר בשחרית בשעת קריאת שמע אני תולה מרדכי עליו. לאחר שהעמידו הביט והוא מדד עצמו עליו, ובת קול אומרת לו, לך נאה העץ, מתוקן היה מששת ימי בראשית,

**מיד באותו לילה הלך לבית המדרש, ומצא את מרדכי יושב ודורש, וראשי התינוקות מפולשין באפר, ושקים במתניהם, וסופדין ובוכין, וצוה המן ומצאום כ"ב אלף, ונתן קולרין בצואריהם ושלשלאות ברגליהם. והפקיד עליהם שומרים, ואמר הללו אני שוחט תחלה, ואח"כ אני תולה את מרדכי, ואמותם מביאות להם לחם ומים, ואומרים להם אכלו קודם שתמותו, הם מניחין ידיהם על ספריהם, ונשבעין בחיי מרדכי רבן לא נאכל ולא נשתה אלא בתעניתנו נמות עייפים, והיה כל אחד ואחד גולל ספרו ונותן לרבו, ואומרים סבורין היינו כי בם נאריך ימים ושנים, ועכשיו לא זכינו, טול ספרך, מיד צעקו צעקה גדולה ומרה, ואמותם גועות כפרות מבחוץ, ובניהם כעגלים מבפנים, ועלתה צעקתם כשתי שעות בלילה, באותה שעה נתגלגלו רחמי הקדוש ברוך הוא, והעביר החותמות, וקרע את האגרות, וגדע קרן רשע, והפך עצת המן הרע.**

אמר ר' חלבו אין העולם מתקיים אלא בשביל הבל פיהם של תינוקות של בית רבן, וכן הוא אומר מפי עוללים ויונקים יסדת עוז (תהלים ח, ג), ואין עוז אלא תורה, שנאמר ה' עוז לעמו יתן (שם כט, יא), **וצריכין אנו לעסוק בדברי אגדה שייסדו הראשונים, מפני שהם נאים ומיישבים דעת האדם, ומושכין לבו של אדם בדברים שהדעת מקבלן:**

**פרק ו**

**[א] בלילה ההוא נדדה שנת המלך**. חשש שהמן רוצה להרגו, חשב, אין אף אחד שאוהב אותי שיודיע לי? אמר לעצמו, אולי לא משתלם להיות אוהב שלי, כי לא שילמתי טוב לאלה שגמלו איתי טוב בעבר, לכן *ויאמר להביא את ספר הזכרונות...*

ובמדרש - ירד גבריאל והיה מנדה שנתו מעיניו, וחובטו בקרקע, ואמר לו כפוי טובה קום שלם טובה לבעליו, מיד גזר אחשורוש להרוג את הנחתומים, ואת הטבחים, ואת המשקים, אמר להם סם המות נתתם לי לאבדני מן העולם, אמרו לו אדונינו המלך ממה שאכלו אסתר והמן אכלת ושתיתה אתה, כי סבורים היו שאסתר אכלה, עתה ילכו ויראו השרים אם הם במדה זו הורגנו, ואם לאו למה אנו נהרגים, הלכו וראו את אסתר ואת המן ומצאום בלא צער, מיד **ויאמר להביא את ספר הזכרונות: ויהיו** **נקראים לפני המלך**. שהיו נקראין מאליהן:

[ב] **וימצא כתוב**. *נכתב* מיבעיא ליה, מלמד שהיה שמשי מוחק וגבריאל כותב:

**[ג] ויאמר המלך מה נעשה וגו'**. כיון שהזכיר לפניו את מרדכי, בא עליו מעט שינה, וראה בחלומו את המן, והסייף בידו להורגו, מיד נבעת המלך **ויאמר מי בחצר, והמן בא לחצר בית המלך וגו'**: **אשר הכין לו**. לעצמו הכין:

**[ה] ויאמרו נערי המלך אליו הנה המן עומד בחצר.** שבא קודם קריאת שמע לתלות את מרדכי, אמר המלך כשאני רואה אותו חלום אמת הוא: **ויאמר המלך יבא.**

**[ו] ויבא המן**. לא הספיק לדבר עד שאמר לו המלך **מה לעשות באיש אשר המלך חפץ ביקרו**. כסבור המן אין רצון המלך לכבד אלא אותו, אמר לו,

**לבוש** שהביאו לדריוש ממדינת הים, וכלי ירוק שהביאו לכורש: **ואשר נתן כתר מלכות בראשו**. כיון שהזכיר הכתר מיד נשתנו פניו של מלך, אמר ודאי זה הוא החלום שהייתי רואה, אמר אין דעתו של זה כי אם למלוך תחתי:

**[ט] ונתון הלבוש והסוס**. כיון שראה המן שנשתנו פניו של מלך, לא הזכיר עוד הכתר:

**[י] ויאמר המלך להמן**. אמר לו לך טול ועשה כן למרדכי היהודי. והכרז אתה בעצמך לפניו, ואמרת **ככה יעשה לאיש וגו'**, אמר לו אדוני המלך הרבה מרדכי יש במלכותך, אמר לו **היושב בשער המלך**. אמר לו הלא אתה כתבת להשמיד אותו ואת כל עמו, אמר לו **אל תפל דבר**. אמר לו המן אם למרדכי היהודי היושב בשער המלך ההיא סגי ליה בחדא דיסקרתא (פי' עיר שהיו באים שם לסחורה) או בחדא נהרא, אמר לו **אל תפל דבר**, באותה שעה קרא אחשורוש להתך ולחרבונא שילכו עמו, אמר להם הזהרו שלא יפול דבר מכל אשר דבר, מיד הלכו, כיון שראה מרדכי שהמן בא והסוס בידו, אמר כמדומה אני שהרשע הזה למרמסני בא, אמר להם לתלמידיו ברחו לכם, אמרו לו לא נפרד ממך בין למות ובין לחיים, מיד נתעטף בטליתו ועמד להתפלל, בא אותו רשע וישב בין התלמידים, אמר להם במה אתם עוסקים, אמרו לו במצות העומר שהיו ישראל מקריבין בזמן שבית המקדש קיים, אמר להם ממה הוא זה העומר של כסף או של זהב, אמרו לו של שעורים היה, וכמה היה שוה? עשרה זוזים, אמר להם עשרה זוזים שלכם נצחו עשרת אלפים ככר כסף שלי, לאחר שסיים מרדכי תפלתו, אמר קום לבוש אלו הבגדים, ורכב על זה הסוס שהמלך רצה לכבדך, הבין מרדכי כי מה' יצא הדבר, התחיל לאמר לו אין דרך ארץ ללבוש בגדי מלכות בלא רחיצה, הלך לבקש מרחץ ולא מצא, כי אסתר המלכה אסרה כל הבלנים וכל הספרים, כדי שיתעסק בו המן בעצמו, וכן היה המן חוגר חלציו וקשר זרועותיו והלך ונעשה לו בלן וספר, ולקח הוא מספרים ותקנו ורחצו וסכו, עד שהוא מגלחו התחיל המן להתאנח, אמר לו מרדכי מפני מה אתה מתאנח, אמר אוי לו לאותו איש, אדם שהיה גדול מן הפרתמים, וכסאו מעל לכסאותם, ולמעלה מכל השרים ועבדי המלך, נעשה בלן וספר וגולייר, אמר לו וכי איני מכיר את אביך, שהיה ספר של כפר קרינוס כ"ב שנה, לאחר שהלבישו אמר לו רכוב על זה הסוס, אמר לו זקן אני תשש כחי מפני התענית, אמר לו ומה אעשה לך, אמר לו גחון והכנע צוארך, גחן לו וכנע את צוארו ודרס עליו, ורכב עליו, כשרכב בעט בו, לקיים מה שנאמר ואתה על במותימו תדרוך (דברים לג, כט), והיה הולך לפניו ומכריז **ככה יעשה לאיש אשר המלך חפץ ביקרו**, והאבוקות דולקות לפניו, ומרדכי היה מקלס ואומר, ארוממך ה' כי דליתני ולא שמחת אויבי לי, ה' אלהי שועתי וגו' ה' העלית מן שאול נפשי (תהלים ל, ב ג ד), תלמידיו היו אומרים זמרו לה' חסידיו וגו' כי רגע באפו חיים וגו' ה' העלית וגו' (שם ה, ו - ד), אסתר אמרה אליך ה' אקרא, מה בצע בדמי, (שם ט, י), ישראל היו אומרים שמע ה' וחנני וגו' הפכת מספדי למחול לי וגו' (שם יא, יב):

[**יא] וילבש את מרדכי.** הוא בעצמו: **וירכיבהו ברחוב העיר וגו'**. כיון מרדכי לעבור נגד בית המן, עלתה בתה של המן על הגג, כסבורה שמי שעל הסוס אביה הוא, וההולך לפניו מרדכי, נטלה עציץ של בית הכסא, ושפכה על ראש אביה, הרים ראשה והכירה בו שהוא אביה, נפלה מן הגג ומתה:

[יב] **וישב מרדכי אל שער המלך**. שב אל שקו ואל תעניתו, קסבר כל המתענה משלים. א"ר חלבו כל הנושא שק ומתענה, אינו מעבירו מעליו עד שתעשה בקשתו:

**והמן נדחף אל ביתו**. אבל. מן בתו: **וחפוי ראש**. שנעשה בלנאי וספר וגולייר וכרוזר:

**[יג] ויספר המן לזרש אשתו**. שהלך לאמר למלך לתלות את מרדכי, ונעשה לו בלנאי ספר וגולייר וכירוזר: ויאמרו לו חכמיו. א"ר יוחנן כל האומר דבר חכמה אפילו מן האומות נקרא חכם: **היהודים ... כי נפול תפול לפניו**. שני נפילות הללו - אומה זו משולה כעפר, ומשולה ככוכבים, כשהן יורדין יורדין עד לעפר, וכשהן עולין עולין עד הכוכבים:

**[יד] עודם מדברים עמו וסריסי המלך וגו'.** אמרה אסתר בניו של המן איפרכין במדינות, אלכדהו קודם שישגר להם הדברים הללו וימרדו במלך, לכך נאמר ויבהילו להביא את המן: